Die windpomp – toortsie.com
April 15, 2014 April 16, 2014 ~ Kameel
By Finn’s Place in Drakensberge
Hierdie week se uitdaging gaan oor Windpompe.
Windpompe was so deel van die plaasomgewing dat ons nooit enige aandag aan hulle gegee het nie. Vanuit kinderoë gesien was hulle werk om die sementdam vol water te hou, sodat ons kan swem. Hulle het rustig hulle gang gegaan, en ons, ons s’n, tot op daardie netelige dag dat ek en ‘n vriendin – wat vir die vakansie saam met my plaas toe is – besluit het dat die platvorm daar doer bo naby die groot wiel, na ‘n lekker kuierplek lyk. Ons het teen die windpomp se trappies uitgeklim en met ons bene al swaaiend in die lug op die platvorm gesit en uitkyk. Dit was heerlik om so hoog in die lug te sit, en ek was skoon verwonderd dat niemand vroeër daaraan gedink het om dit te doen nie.
Ons ingenomendheid was egter van korte duur. My oupa, ‘n sagmoedige man wat ek tot op daardie stadium van my lewe nog nooit kwaad gesien het, of sy stem hoor verhef het nie (nie eers teenoor die volk nie,) het met ‘n gesig vol woede, en oë wat vuur spoeg teen die windpomp se trappies uitgeklim. Verbaas het ek na die lat in sy hand gekyk, en na die kwaai stem geluister. “WAT soek julle twee daarbo? klim dadelik af, of ek voeter julle daar af!!” Met die woorde slaan, slaan hy in die lug na ons bene. Hy hoef nie ‘n tweede keer te praat nie, soos blits skarrel ons af grond toe. Eers onder bedaar my oupa en verduidelik vir ons die gevaar van dit wat ons gedoen het. “Ek sidder om te dink wat met julle kon gebeur het as die wind gedraai, en die wiel julle beetgekry het.” Dat hy so kwaad was omdat hy oor ons veiligheid begaan was het ek nie verstaan nie. ‘n Windpomp wat vir my tot op daardie stadium net iets was wat vir water gesorg het, het meteens ‘n onding geword.
Dit is dan op ‘n windpomp wat ek met die harde kant van liefde te doen gekry het, maar ek moes eers grootword om dit te verstaan.
Nagedagte: Die windpomp op die foto is nie die een waarteen ons uitgeklim het nie 😆
Next ›net soos verlede jaar…
19 thoughts on “Die windpomp”
April 15, 2014 om 9:54 nm
Oee, ek voel vir julle. Om ‘n sagmoedige mense so kwaad te sien is altyd skrikwekkend. Ai, wat kinders tog so vanselfsprekend kan neem.
April 16, 2014 om 8:50 vm
Dit was voorwaar skrikwekkend en het my vir laaaaank bygebly. Ek het nooit weer waag op ‘n windpomp klim nie!!! 😉
April 16, 2014 om 1:38 vm
ek verstaan hoe julle gevoel het, maar ek kan daardie oupa se gevoelens ook baie geod verstaan!
April 16, 2014 om 8:53 vm
Vandag, met kleinkinders van my eie, verstaan ek dit net te goed!!! Was ek die grootmens in die verhaal sou ek seker soos ‘n tierwyfie tekere gegaan het.
April 16, 2014 om 3:39 vm
Ek het vroeer jare my pa (as meisiekind wat eintlik n seun moes wees) gehelp op ons windpomp op te rig op ons boorgat wat nog n ou handpomp gehad het. Kannie glo dat ek dit gedoen het nie maar nou ja as jy aangese word om te help moet dit gedoen word!
April 16, 2014 om 8:59 vm
Liewe land vrou dit is sowaar ‘n prestasie!!! Dink nie veel vroue kan spog dat hulle ‘n windpomp help opsit het nie 🙂 Jy het toe nie die platvorm gaan uittoets deur daar te gaan sit en lees of iets nie? Dit is nou my humor vir die dag 😆
April 16, 2014 om 11:46 vm
Nee jong na die oprig het ek nie lus gehad om naby die gedoente te wees vir n lang tyd nie. Het in 2010 draai gaan maak waar die windpomp is en hy is wraggies steeds daar en werk nog ook. Dink as ek reg onthou was dit in 1963 toe ons dit opgerig het!
April 16, 2014 om 12:52 nm
En daar staan die werk van jou hande nogsteeds, en doen sy plig 🙂 Hoop jy het ‘n foto van hom geneem?
April 16, 2014 om 10:59 nm
Ek het, moet net soek vir hom!
April 16, 2014 om 3:40 vm
Ek lees darem maar lekker aan al die heerlike terugflitse! Dis uitstaande !
April 16, 2014 om 9:00 vm
April 16, 2014 om 11:42 vm
April 16, 2014 om 6:27 vm
Weereens baie lekker gelees dankie
April 16, 2014 om 9:01 vm
Sê dankie vir jou wat met sulke lekker dinge opkom om oor te skryf. Mooi dag vir jou daar op die landgoed 🙂
April 16, 2014 om 7:00 vm
Oe, ek sou ook graag die uitsig vandaar wou geniet, hehe, Maar nou dat ek daaraan dink, geen wonder niemand doen dit nie …
April 16, 2014 om 9:03 vm
😆 Geen wonder niemand doen dit nie!!! Waar kan ons nou gaan sit waar ‘n mens so lekker vry kan voel?
April 16, 2014 om 7:34 vm
Hoe sal ek nou weet of dit die een is of nie? 😉
April 16, 2014 om 9:05 vm
En hier is jy sommer my tonic vanoggend… die rede hoekom ek so vroeg, vroeg lag. Jy sal nou nooit weet of dit nie miskien die een was nie 🙄
April 16, 2014 om 7:41 vm
My bydrae tot die onderwerp, windpomp, is op 15 Oktober 2010 gedoen. Toe het ek eintlik oor water geskryf, maar windpompe en water is sinoniem. Hul kan nie ‘n windpomp opsit as daar nie water is om te pomp nie.